**Eesti Rahva Muuseum**

**Küsimusleht nr. 196**

**KOHV**

Tänapäeval on kohv lahutamatu osa meie elust. Tegelikult ei ulatu selle joogi laiaulatuslikuma kasutamise ajalugu meil kuigi kaugele minevikku. Esimene teadaolev kohvik Tallinnas avati küll juba 1702. aastal, ent eestlaste seas levis kohvijoomine põhiliselt alles käesoleval sajandil. Eestlaste kohvijoomise kombed on läbi teinud rea muutusi nii ajas kui ruumis. Esialgu vaid linnades ja peenema rahva hulgas tuntud komme levis aegapidi ka maarahva seas. Algselt vaid pidulikel puhkudel pruugitud joogist on tänaseks saanud paljude igapäevane vajadus.

Käesolev küsimustik algab küsimustega kohvi kasutamise algusaegade kohta, ent oleme huvitatud kõigist teie tähelepanekutest kohvikultuuri kohta. Eri küsimuste puhul võiksite välja tuua aja jooksul toimunud muutused: näiteks nõud, kohvijoomise harjumused 1940.. 1970. aastatel jne. Hea oleks, kui tooksite näiteid, kirjeldaksite konkreetseid peresid ja konkreetseid juhtumeid, mitte piirdudes lühikeste vastustega "oli nii ja teisiti", "teati küll". Lisaks kodusele kohvitarbimisele võiksite tähelepanu pöörata kohvijoomisele tööl, seltsides jms kohtades. Võite küsimustikku suhtuda "loominguliselt" - kui teie arust on seal midagi puudu või liiast, kirjutage sellest, mis tundub teile huvitav ja oluline.

I MINEVIK

Kas olete kuulnud, millal hakati teie kodukohas kohvi jooma? Kust selline komme võis tulla? Kus peres hakati, kes hakkas esimesena kohvi jooma?

Millal kohvi joodi - kas iga päev / igal hommikul, pühapäeviti, pühade puhul? Kas külaliste puhul pakuti kohvi? Kellele pakuti kohvi, kellele mitte?

Mida pakuti kohvi kõrvale? Kes kohvi valmistas, kes lauas välja valas? Kus kohvi joodi?

Kas igal perel oli oma kohviveski? Kas kohviveski osteti poest, meistrilt või tehti ise? Kas kohviveski materjal võis mõjutada kohvi maitset? Kas kohvi jahvatati suurem kogus korraga või ainult üheks korraks? Kus hoiti kohviube, kus jahvatatud ube?

Kust kohviube saadi? Kui palju kohv maksis? Kas rohelised oad kõrvetati ise? Kas selleks kasutati brennerit ja kuidas?

Kas kohvisse segati sigurit? Miks? Kust seda saadi? Kui segati, siis millises vahekorras? Kas

kohvile lisati veel midagi? Kas on tehtud ka tõrukohvi või viljakohvi?

Kas kohvi keedeti pliidil või lahtisel tulel? Milline pidi olema vesi? Milline oli kohvipulbri ja vee vahekord? Kas kohvi keetmisel valati kohvipulbrile keev vesi peale või pandi kohvipulber vette ja lasti veel keema tõusta? Kaua lasti kohvil tõmmata? Kas enne tassidesse valamist segati kohvi? Kas kohvi "ehmatati" külma veega? Kas lisati veidi soola? Kas lisati kaneeli või muid maitseaineid?

Kust saadi kohvikann? Kas neid oli majapidamises üks või mitu? Mis materjalist need olid? Millise kujuga? Kas olid eraldi vaskkann ja portselankann? Milleks üks ja teine?

Kas kohvi joodi kruusidest või tassidest? Kas oli eraldi kohviserviis "parematele külalistele?"

Kas kohvi joodi koore või piimaga? Kas alati lisati suhkrut? Kas kohvi joomisel kasutati peen- või tükisuhkrut?

Kas kohvi sisse on alkoholi valatud? Mida ja kui palju? Millal ja miks seda tehti?

Kas teati midagi kohvi ergutavast toimest? Kas kohvi on kasutatud mingite haiguste ravil või on see vastupidiselt mõne haiguse puhul vastunäidustatud olnud? Kui vanalt võis inimene hakata kohvi jooma?

Kas kohvijoomist on peetud heaks või halvaks tooniks? Milliseid väljendeid on kasutatud kohvijoomise kohta?

Kas on erinevusi naiste ja meeste kohvijoomise harjumustes?

**II TÄNAPÄEV**

Kas ja millal teie peres kohvi juuakse? Kas, kui sageli ja kui palju te isiklikult kohvi joote? Miks? Kas joote kohvi toidu juurde või pärast sööki?

Kas joote kindlat marki kohvi? Millist? Milline on teie lemmikmark? Millest lähtute kohvi ostmisel?

Kas joote tavaliselt lahustuvat või oakohvi? Kas joote musta kohvi või koorega/piimaga, suhkruga või ilma? Kas eelistate teatud olukorras lahustuvat kohvi? Millal? Kas joote ka siguriga kohvi, viljakohvi või kohvijooki? Kas olete ka tänapäeval ube kõrvetanud? Miks? Kuidas?

Kas pakute külalistele kohvi? Millistele? Kas pakute midagi kohvi kõrvale? Mida?

Kas teete/olete teinud iiri kohvi, türgi kohvi jne? Millal?

Milliseid (kui palju) kohvikanne, tasse, suhkrutoose jne teil kodus on? Kas on eraldi argised ja pidulikud nõud? Kas mõni neist on teile eriti armas? Miks?

Kas ostate kohviube või jahvatatud kohvi? Kas teil on kohviveski? Milline (millised)? Millal ja milliste asjaoludel on see saadud? Kas kasutate seda?

Kas teil on kohviaparaat? Milline (millised)? Millal ja millistel asjaoludel on see saadud? Millal seda kasutate? Kas joote tavaliselt kannu- või masinakohvi?

Kas teie meelest on kohv liiga kallis? Kas piirate kohvijoomist majanduslikel kaalutustel? Kas piirate kohvijoomist tervislikel kaalutlustel?

Mida arvate "kohvitamisest"?

Eesti Rahva Muuseumil on plaanis uurimus ja näitus Eesti kohvikultuurist. Vastates nendele küsimustele, aitate kaasa selle ettevõtmise õnnestumisele. Samuti palume teil lapata oma pildialbumeid leidmaks sealt fotosid, mis vähegi antud teemat puudutavad. Kui te ei soovi oma fotodest loobuda (lisage vastav märkus fotole), tehakse neist muuseumis koopiad ning originaal tagastatakse teile. Oodatud on ka uued, spetsiaalselt selleks puhuks tehtud (mitte lavastatud) pildid. Teie fotodele lisavad väärtust selgitused.

Parimatele kaastöödele ja fotodele on auhinnad välja pannud Pauligi Eesti esindus.Võistlustööde esitamise viimane tähtaeg on 1. september1996 (st hilisem kui korralisel teatmematerjali kogumise võistlusel). Kokkuvõtted tehakse ERMi kirjasaatjate päeval 27. septembril 1996.

Tööd palume saata Eesti Rahva Muuseumisse Veski 32, Tartu 2400. Lisateavet saate telefonil 421 279.

Keetke endale mõnus tassitäis kohvi ja asuge vastama!

Anu Järs, Piret Õunapuu